Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 145/15/7712	Svidník, 10.6.2015
EEČ : 2-60-35-2015

U Z N E S E N I E

Trestná vec:	obvinená XXXXX 
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako rodič maloletej Štefánie Č., nar. 17.04.2001, žiačky Špeciálnej základnej školy internátnej na Partizánskej ulici vo Svidníku, v Stropkove a inde nevenovala jej výchove a opatere náležitú pozornosť, najmä nedohliadla na jej pravidelnú školskú dochádzku a tak v školskom roku 2014/2015 v období od 02.09.2014 do 20.02.2015 maloletá vymeškala najmenej 359 vyučovacích hodín, ktoré nemala riadne ospravedlnené,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením Okresného riaditeľstva PZ, odboru kriminálnej polície vo Svidníku ČVS: ORP-76/VYS-SK-2015 zo dňa 27.03.2015 bolo podľa § 199 ods. 1 Tr.por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre skutok kvalifikovaný ako prečin ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Tr. zák., ktorého sa menovaná mala dopustiť na skutkovom základe uvádzanom vo výrokovej časti. 
	V priebehu prípravného konania bol okrem iného vyžiadaný znalecký posudok na vyšetrenie duševného stavu obvinenej, pričom z podaného posudku súdnych znalcov z odboru zdravotníctva a farmácie odvetvia psychiatrie XXXXX Kmečovej a XXXXX vyplýva, že obvinená v čase spáchania skutku trpela a aj v súčasnosti trpí stredne ťažkou mentálnou retardáciou, následkom čoho v čase spáchania skutku nebola schopná rozoznať protiprávnosť svojho konania a nebola schopná svoje konanie ovládať a ani v súčasnosti nie je schopná správne chápať zmysel trestného konania. 
	Podľa ustanovenia § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Nakoľko v danom prípade bolo zistené, že obvinená v čase spáchania činu pre mentálnu retardáciu nebola schopná svoje konanie ovládať, boli splnené zákonné podmienky pre postup podľa citovaného ustanovenia a preto bolo potrebné rozhodnúť tak, ako sa uvádza vo výroku uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Ernest Hošík
prokurátor